VSL sklep I Cp 529/2016
Sodna praksa višjih sodišč, 2016-03-04

predlog za oprostitev plačila sodnih taks - pravna oseba - društvo - premoženjsko, finančno in likvidnostno stanje pravne osebe - ogrožanje dejavnosti - delna oprostitev plačila sodne takse

Glede na ugotovljeno premoženjsko, finančno in likvidnostno stanje tožnice, pritožbeno sodišče zaključuje, da tožnica, ki je nepridobitno združenje, s svojimi letnimi prihodki ravno pokriva svoje odhodke, zato brez ogrožanja svoje dejavnosti ne zmore plačila celotne takse za postopek na prvi stopnji.

I. Pritožbi se (razen, kolikor se z njo izpodbija odločitev o predlogu tožeče stranke za popolno oprostitev plačila sodne takse) ugodi in se sklep sodišča prve stopnje spremeni tako, da se pravilno glasi:

"Predlogu tožnice za oprostitev plačila sodne takse se delno ugodi in se jo oprosti plačila sodne takse za postopek pred sodiščem prve stopnje v višini 9.334,00 EUR.

Tožnica je dolžna plačati preostanek sodne takse za postopek na prvi stopnji v znesku 491,00 EUR.“

II. V preostalem (glede odločitve o zavrnitvi predloga za popolno oprostitev plačila sodne takse) se pritožba zavrne in se izpodbijani sklep v tem obsegu potrdi.

1. Sodišče prve stopnje je zavrnilo tožničin predlog za oprostitev, delno oprostitev in odlog plačila sodne takse za postopek na prvi stopnji.

2. Tožnica v pritožbi zoper navedeni sklep navaja, da je organizirana kot društvo, kar pomeni, da ne ustvarja dobička. Ker so društva neprofitne organizacije, izkaz poslovnega izida ne predstavlja dobička v pravem pomenu besede, ampak zgolj presežek dohodkov nad odhodki na določen dan. Poudarja, da je naslednji dan lahko ta znesek popolnoma drugačen, saj se vsi prihodki društev porabijo za pokritje stroškov. Meni, da njeno finančno stanje ne zadošča za plačilo sodne takse v višini 9.825,00 EUR, saj so prilivi denarja neredni in nezanesljivi. Sklicuje so tudi na dva druga pravdna postopka, kjer jo je sodišče ob istih podatkih o finančnem stanju plačila sodne takse delno oprostilo.

4. Po četrtem odstavku 11. člena Zakona o sodnih taksah (v nadaljevanju ZST-1) sodišče pravno osebo delno oprosti plačila taks (za vloge, pri katerih je plačilo takse procesna predpostavka), če nima sredstev za plačilo takse in jih tudi ne more zagotoviti, oziroma ji dovoli odloženo ali obročno plačilo taks, če sredstev za plačilo takse ne more zagotoviti takoj v celotnem znesku brez ogrožanja svoje dejavnosti. Stranka, ki je pravna oseba, popolne taksne oprostitve ne more doseči.

5. V konkretnem primeru odločitev o zavrnitvi predloga za (delno) oprostitev oziroma odlog plačila sodne takse temelji na ugotovitvi, da na transakcijskem računu tožnice ni evidentiranega pomanjkanja sredstev za poplačilo njenih obveznosti in da je tožnica v preteklem letu poslovala z dobičkom. Ugotovljeno je, da čisti poslovni izid obračunskega obdobja znaša 775,00 EUR, bilančni dobiček pa 167,00 EUR. Glede na tako ugotovljeno premoženjsko, finančno in likvidnostno stanje tožnice, pritožbeno sodišče zaključuje, da tožnica, ki je nepridobitno združenje, s svojimi letnimi prihodki ravno pokriva svoje odhodke(1), zato brez ogrožanja svoje dejavnosti ne zmore plačila celotne takse za postopek na prvi stopnji. Taksa namreč znaša 9.825,00 EUR. Glede na to je pritožbeno sodišče tožničini pritožbi delno ugodilo in izpodbijani sklep sodišče prve stopnje spremenilo tako, da je tožnico delno oprostilo plačila sodne takse v znesku 9.334,00 EUR (3. točka 365. člena ZPP v zvezi z tretjim odstavkom 1. člena ZST-1.). Tožnica je tako dolžna plačati 491,00 EUR sodne takse, kar po oceni pritožbenega sodišča ne predstavlja takšnega zneska, ki bi ogrožal njeno dejavnost.

6. Ker popolna oprostitev plačila sodne takse pri pravnih osebah ni možna, je odločitev sodišča prve stopnje v delu, s katerim je zavrnilo strankin predlog za popolno oprostitev plačila sodne takse, iz navedenega razloga pravilna, kar je terjalo zavrnitev pritožbe v tem delu in potrditev te odločitve (2. točka 365. člena ZPP).

7. Pristojnost sodnika posameznika za odločanje o pritožbi zoper sklep je določena v 366.a členu ZPP.

Op. št. (1): Po ugotovitvah sodišča prve stopnje vrednost aktive po bilanci stanja iz zadnjega letnega poročila znaša 86.703,00 EUR, vrednost pasive pa prav tako 86.703,00 EUR.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.